Notum sit omnibus quod quedam domina, Alwidis nomine, mater Aganonis, militis, de Casseio, secularia, negotia deserere et Christo, ejusque pauperibus, de sua substantia ministrare cupiens, Deo et Sanctæ-Mariæ æcclesiæ Molismensi se, suaque omnia, dicavit, donnique R. abbatis, et cæterorum fratrum ditioni et obedientiæ per omnia se devote subdidit. Quapropter, ab eodem donno abbate cæteris fratribus petiit ut sibi aliquem locum delegarent, cujus instructioni et edificationi liberius operam daret, et exinde caritatem aliquam fratribus, per manum cellarii, impenderet. Cujus peticioni donnus abba, cum fratribus, libenter assensum præbuit, et æcclesiam de Sistiniaco, cum suis appendiciis, quicquid etiam proprium ibi habebamus in terris et nemoribus, vineis et omnibus consuetudinibus, totum illi in constructione illius loci concessimus, preter unum mansum et medietatem decimæ panis et vini, que pertinent ad obedientiam elemosinarii; preterea eciam de Sinevio similiter dedimus terram de Campinolio, quantum indiguerit accipiat; pratum de Floriaco tamdiu teneat donec isdem locus ab alio reedificetur. Sic notandum quod hec predicta domina, cum suis omnibus, sub manu et tuitione cellarii est posita, nec cogenda est ab aliquo sed in sua potestate erit quicquid caritatis fratribus impendere voluerit. Si autem voluntas donni abbatis et aliorum fratrum fuerit ut ipsum locum auferat de manu cellarii, ipsa quoque illi obedientiæ subjacebit cui ipse locus subditus fuerit. Quod si forte ipsa eadem ad tantam inopiam venerit, vel locus ipse, aliquo modo, adnichilatus fuerit, sciendum quod panis Sanctæ-Mariæ ipsi non negabitur, sicut uni ex cæteris sororibus.